חברת **בי.סי. אסטרטגיה בע"מ**, הידועה במותג **בלאק קיוב** (באנגלית: **Black Cube**) היא חברת מודיעין עסקי שפועלת בתל אביב, לונדון ומדריד.

בלאק קיוב הוקמה בשנת 2010 על ידי דן זורלא ואבי ינוס, קצינים לשעבר באגף המודיעין.
רבים מעובדי החברה הם יוצאי אגף המודיעין, מוסד ושב"כ ומיוחסת לה קרבה לממשלת ישראל ולסוכנויות המודיעין שלה. לקוחותיה הם טייקונים וחברות גדולות בישראל ובעולם.

החברה עוסקת במתן תמיכה לליטיגציה משפטית באמצעות איסוף מודיעין עסקי, איסוף ראיות וייעוץ אסטרטגי במסגרת תביעות, בוררויות וסכסוכים משפטיים. החברה מביאה לשולחן הדיון המשפטי מודיעין תומך באיתור נכסים, ניתוח ניגודי עניינים והכרת המערכת החוקית במדינות זרות.

יכולות היומינט של בלאק קיוב הובילו לחשיפת מקרי הונאה, שוחד, הלבנת הון ושחיתויות. החברה חשפה פרשיות שחיתות מסועפות בדרגים גבוהים באיטליה, פנמה ומקסיקו.

מומחיותה של בלאק קיוב באיתור נכסים הובילה לחשיפת נכסים מוסתרים ברחבי העולם בשווי של מיליארדי יורו, כמו במקרים של מוטי זיסר ואליעזר פישמן.

פעילות
------

בשנת 2011 בלאק קיוב סיפקה שירותי מודיעין למולטי מיליונר וינסנט צ'נגוויז (אנ') במספר מקרים, כאשר המרכזי שבהם כנגד המשרד להונאות חמורות בבריטניה (SFO), לאחר מעצרו כחלק מחקירה שניהל המשרד לאחר קריסת הבנק האיסלנדי "Kaupthing". במסגרת זו החברה ניתחה את רשת הקשרים בזמן קריסת הבנק ואתגרה את המעצר וצווי החיפוש של המשרד, עד שבשנת 2013 הוכרע בבית המשפט כי הפעולות היו לא חוקיות זאת ועוד, על המשרד לפצות את וינסנט ב-3 מיליון ליש"ט ולפרסם התנצלות פומבית.

בשנים 2012–2014 היה משרד הביטחון לקוח של החברה, ועובדים מטעמה הועסקו בבסיס מודיעין של צה"ל.

בשנת 2014 נשכרה על ידי איש העסקים נוחי דנקנר על מנת לבחון את החלטת בית המשפט להעביר את בעלות חברת אי די בי חברה לפיתוח לידי איש העסקים מוטי בן משה. במסגרת המחקר חשפו שמתבצעת חקירה בגרמניה כנגד חברת "ExtraEnergy", שבבעלות בן משה. כמו גם איתרו עד שטען כי הוא בעל ראיות אודות העלמת הון והעלמת מיסים של בן משה.

בשנת 2014 החברה סיפקה ראיות לתובענה ייצוגית על סך 300 מיליון שקלים נגד חברת "טרה", המעידות כי החברה השתמשה בחומרים משמרים בהליך הייצור, אף על פי שמוצריה הוצגו כמוצרים "ללא חומר משמר".

ממשלת ארגנטינה שכרה את בלאק קיוב כדי שזו תאסוף מידע על קרן הגידור האמריקאית אליוט, אחת מנושיה של ארגנטינה, ותסייע בביטול פסק דין לפיו ממשלת ארגנטינה אמורה לשלם לנושים סכום של 1.33 מיליארד דולר.

בלאק קיוב נשכרה לסייע לחברת מיקרוגיל (מחצבות כפר גלעדי) בסכסוך היקר והמתוקשר שלה משנת 2011 עם חברת אבן קיסר. לאחר יותר מ-6 שנים של הליך בוררות, בלאק קיוב שינתה את התמונה, כאשר סיפקה הקלטה במהלך מבצע שנערך בזמן טיול אופנים, של בכיר באבן קיסר, בה סתר את כל טענות מעסיקו. בינואר 2017, הוכרע הסכסוך ונקבע כי אבן קיסר תשלם למחצבות כפר גלעדי מעל 50 מיליון שקל.

בשנת 2015 סייעו לאיש העסקים הטאיוואני נובו סו, בעלי חברת הספנות TMT, במאמציו לערער על פסק דין משנת 2014 לטובת "Lakatamia ספנות" במסגרתה סו נמצא אחראי על 47 מיליון דולר. בלאק קיוב מסרה מודיעין לסנגורים של סו המעיד כי 20% מהוצאות המשפט שייכות לחברה בשם Slagen ספנות, אשר חדלה לפעול מרגע התביעה, ובכך נדרש להפחית מעלות השיפוט על סו באופן משמעותי.

באפריל 2016 נעצרו שניים מעובדי החברה ברומניה בחשד לריגול. החברה ביצעה פרויקט לאיסוף ראיות נגד ראש הרשות למלחמה בשחיתות במדינה. שניים מעובדי החברה נעצרו ולבסוף הורשעו בעבירות של הטרדה ופריצה למחשבים. כעבור מספר שנים פורסם כי זורלא נחקר בפרשה, וטען במהלך חקירתו שסבר שהוא פועל באישור נשיא רומניה וראש השירותים החשאיים. לטענת זורלא, גם מאיר דגן, ראש המוסד לשעבר אשר שימש כנשיא החברה באותה תקופה, היה בסוד העניינים. 

בשנת 2016, AmTrust, חברת הביטוח האמריקאית שכרה את שירותי בלאק קיוב לאחר שחברת הביטוח חשדה שבוררות שבה היא מעורבת אינה מתנהלת בהגינות. ממצאי החברה העלו ראיות חמורות לשחיתות במערכת המשפט האיטלקית, והחברה השיגה הוכחות לכך שהצד השני בבוררות שיחד את הבורר. בעקבות ממצאי החברה, הבקשה המקורית לפיצויים מחברת הביטוח שעמדה על סך 2 מיליארד יורו, נסגרה בפשרה על סך 60 מיליון יורו בלבד.

בנוסף בשנת 2016, בלאק קיוב חקרו את חשדותיו של איש העסקים רמי לוי, הבעלים של רשת רמי לוי שיווק השקמה, כי ישנה יד מכוונת מאחורי פרסומים שליליים נגדו. ממצאי החברה אימתו את חשדותיו ואלו שימשו בסיס לתביעה על סך 10 מיליון שקלים שהגיש רמי לוי נגד אייל רביד מרשת ויקטורי. החברה סיפקה עדויות לפעילות של חברת יחצנות בשירות רשת ויקטורי, להסתת חקלאים נגד רמי לוי, תוך העברת מסרים שקריים, וניהול קמפיין תקשורתי נגדו.

באותה שנה, חברת אלסטום הצרפתית וחברת אפקון הישראלית שכרו במשותף את שירותי בלאק קיוב לסיוע במאבקן נגד מכרז החשמול של רכבת ישראל, בו זכתה חברת SEMI הספרדית. בלאק קיוב הציגה הקלטות של בכירים ברכבת המעלות כשלים רבים במכרז, בין היתר העלאת ניקוד בלתי מוסברת של הזוכה. על בסיס ממצאים אלו, בינואר 2018, אישר בית המשפט העליון, הסכם פשרה לפיו העבודה תחולק בין שלוש החברות ולקוחותיה של בלאק קיוב יקבלו עבודה בכ־580 מיליון שקל, לאחר שבמקור הפסידו במכרז.

בשנת 2017, חברת גפן השקעות ביומד תבעה את בעלי השליטה בחברת הביומד סיקאם ביות'רפיוטיקס, ביניהם איש העסקים מורי ארקין על סך 60 מיליון שקל. בלאק קיוב ביצעה ראיונות עם אנשי מפתח בסיקאם המוכיחים כי המגעים למכירה של סיקאם, התקיימו עוד בזמן שבעלי מניות המיעוט גפן קיבלו מארקין והנתבעים מצג שווא אודות החברה, וגרמו להם למכור את מניותיהם תמורת סכום זעום, תוך הסתרת אקזיט ענק של 95 מיליון דולר שהחברה ביצעה שנה מאוחר יותר לענקית הפארמה מרק.

בלאק קיוב, המתמחה בין היתר באיתור נכסים במקלטי מס ובכל העולם, נשכרה על ידי בנק הפועלים לעבודת איתור נכסים מקיפה של מוטי זיסר, שהותיר אחריו חוב גבוה לבנק. בלאק קיוב סיפקה מודיעין והוכחות על נכסים רבים באירופה, שהוברחו מזיסר לבנו דוד, באמצעות רשת מתוחכמת של אנשי וחברות קש. בין היתר אותרה רשת מלונות בבריסל, מתחם הכולל מלון וקניון באמסטרדם, רשת דירות בשטרסבורג וחברה בהונג קונג. באמצעות החומר המודיעיני שאספה בלאק קיוב, השיג בנק הפועלים צו הקפאה מוחלטת של כל החברות של משפחת זיסר. בתום הליך משפטי הגיעו הצדדים להסדר פשרה בפברואר 2018, לפיו יורשי זיסר ישלמו לבנק הפועלים 95 מיליון ש"ח.

בנובמבר 2017, פורסמה כתבת תחקיר בעיתון הניו יורקר שחשפה כי המפיק ההוליוודי, הארווי ויינסטין שכר את שירותי חברת בלאק קיוב. ההסכם בין הצדדים נחתם באוקטובר 2016, במטרה למצוא את הגורמים העומדים מאחורי הקמפיין השלילי נגד המפיק, כשהסברה הייתה כי מדובר במתחרים או בבעלי עניין אחרים בחברתו של המפיק. בחודשים הראשונים של הפרויקט, בלאק קיוב הצליחה במאמציה, אך לאחר שהחלו להתפרסם חשדות באשר לתקיפות מיניות אותן לכאורה ביצע ויינסטיין, חדלה החברה לעבוד על הפרויקט.

כפי שדווח לראשונה על ידי עיתון אל מונדו בתחילת שנת 2019, בלאק קיוב השיגה עדויות לשוחד ושחיתות בין עורך הדין חניו לסקור ושופטים שונים בפנמה, כולל שופט בית המשפט העליון במדינה, השופט אוידן אורטגה. בלאק קיוב סיפקה הקלטות בהן עורך הדין הודה על קשריו הקרובים עם שופטים, בכירים בממשל ואף מאפיונרים. כמו כן הודה עורך הדין שביכולתו להשפיע על הכרעות בית משפט, לעקוף בדיקות של פעילויות בלתי חוקיות ולהימנע מתשלום מיסים.

בפברואר 2019 פורסם כי בלאק קיוב סיפקה עדויות לכך שקטר מימנה ופעלה במטרה להכפיש ולבצע קמפיין שלילי ברחבי העולם נגד חברת NSO. הקמפיין כלל תקיפות מחשבים, פרסומים בתקשורת מערבית וערבית, שידול לתביעות בבתי משפט במדינות שונות, ולחץ על ארגונים בינלאומיים. ציר מרכזי בקמפיין הוא עזמי בשארה, חבר הכנסת הישראלי לשעבר, שנחשד בריגול וסיוע לארגון חזבאללה, וכיום יועץ קרוב לאמיר קטר. באוגוסט 2021, הפודקאסט Darknet Diaries פרסם עדות ממקור ראשון אודות אנשי בלאק קיוב אשר עקבו אחרי עיתונאים וחבר הנהלת Citizen Lab ג'ון סקוט ריילטון (John Scott Railton).

באותה השנה פורסם כי בלאק קיוב חשפה נכסים מוסתרים של אליעזר פישמן בשווי של כ-100 מיליון יורו. פישמן, שנחשב בעבר לאחד מעשירי ישראל, הוכרז כפושט רגל בשנת 2016. בלאק קיוב גילתה כי באמצעות ישויות משפטיות, נאמנים ובאי כוח, פישמן הסתיר נכסים וזכויות בהיקף עשרות מיליוני יורו ברחבי אירופה ובעיקר בגרמניה מקופת המפרק. זאת באמצעות מחקר חברות מורכב ופגישות בכיסוי עם הנאמן הגרמני של פישמן ומקורבים נוספים.

בנוסף בשנת 2019, חשף ה"וול סטריט ג'ורנל" כי בלאק קיוב השיגה עדויות לשוחד ושחיתות של בכירים בחברת הנפט הלאומית המקסיקנית, המכונה Pemex. ההקלטות הוגשו כחלק מתביעת ענק על סך 700 מיליון דולר שהוגשה בשנת 2018 על ידי Oro Negro, חברת קידוח נפט עם משקיעים אמריקאיים, בטענה כי Pemex הובילה את הראשונה לפשיטת רגל כאשר סירבה לשלם שוחד. העדויות שבלאק קיוב סיפקה מציגות שחיתות ארוכת שנים בחברת הענק Pemex, בכל דרגות הניהול לרבות המנכ"ל. בנוסף, עדויות אלו הוצגו בפני מחלקת המשפטים של ארצות הברית (DOJ) כחלק מחקירתם בנושא חברת Pemex.

במאי 2020, בלאק קיוב הגישה עבור איש העסקים בני שטיינמץ ראיות לבית משפט בניו יורק כי החברה הברזילאית ואלה (Vale SA) הסתירה מידע חיוני בנוגע לרישיונות כריה בגינאה שהושגו על ידי שטיינמץ. במסגרת פעילות מבצעית שערכה 4 חודשים, הצליחה בלאק קיוב להשיג הקלטות של בכירים בחברת ואלה, בהן הודו כי החברה הניחה שרישיון הכרייה הושג באופן לא חוקי, כאשר הם חתמו על ההסכם עם שטיינמץ. 

בפברואר 2021 אירע במדינת ישראל הזיהום הימי בזפת המכונה "זפת בסערה". האירוע הביא לסגירת חופים ברחבי ישראל, והיה אחת מהפגיעות החמורות באיכות הסביבה שהתרחשו בישראל לאורך עשרות שנים. האירוע זוהה כהדלפה, אך מקורו לא היה ידוע. עם התפתחות החקירה וזיהוי המכלית אמרלד כאחראית לזיהום, ביצעה בלאק קיוב חקירת פרו בונו בעבור המשרד להגנת הסביבה שאיתרה את מבנה הבעלות ופרטים נוספים לגבי האניה.

ביקורת
------

באפריל 2016, במסגרת העתירה של חברת אלסטום הצרפתית ואפקון הישראלית נגד מכרז החשמול של רכבת ישראל, נמתחה ביקורת על שיטות הפעולה של החברה על ידי השופטת מיכל אגמון גונן. עם זאת, בינואר 2018, בית המשפט העליון הפך את ההחלטה, וקבע כי שימוש בחברת חקירות חיצונית, היא פעולה שניתן לנצלה כדי להוכיח טענתם של הצדדים הניזוקים. על בסיס ממצאי החברה, בית המשפט העליון אישר פשרה סופית בעניין חשמול הרכבת בו לקוחות בלאק קיוב קיבלו 580 מיליון שקל, לאחר שבמקור הפסידו במכרז.

במרץ 2018, קיימברידג' אנליטיקה וחברת בלאק קיוב הכחישו כל אחת בנפרד את דברי עובד לשעבר של קיימברידג' אנליטיקה, כריסטופר ויילי, כי קיימברידג' אנליטיקה שכרה את שירותי בלאק קיוב. באפריל 2018, בריטני קייזר, מנהלת בכירה בקיימברידג' אנליטיקה אישרה את ההכחשות והצהירה בעדות בפני הפרלמנט הבריטי כי בלאק קיוב אינה החברה עימה עבדה. זמן קצר לאחר מכן, במהלך עדות בפני ועדת השיפוט של הסנאט האמריקאי, ויילי חזר בו מדבריו והכחיש את מעורבותה של בלאק קיוב במקרה. בנוסף, מנכ"ל קיימברידג' אנליטיקה לשעבר אלכסנדר ניקס העיד בפני הפרלמנט הבריטי והכחיש שהחברה שכרה את שירותי בלאק קיוב.

במאי 2018, בלאק קיוב הכחישה פרסומים בתקשורת כי ממשל טראמפ שכר את שירותיה במטרה לאסוף מידע על בכירים בממשל נשיא ארצות הברית לשעבר, ברק אובמה. בתגובה לפרסומים, מסרה בלאק קיוב כי לחברה אין קשר לממשל טראמפ, למקורבי טראמפ או להסכם הגרעין עם איראן. באוקטובר 2018, נחשף בעיתון הארץ כי פעילותה של בלאק קיוב נעשתה על מנת להתחקות אחר מעבר כספים ונכסים איראניים, במטרה לחלטם, זאת בעקבות פסיקה של בית המשפט האמריקאי, המאפשרת לקרוביהם של קורבנות פעולות איבה, לתבוע מדינות התורמות לארגוני טרור. עוד פורסם כי איסוף המודיעין נעשה, הן במטרה לאתר נכסים איראניים, והן על מנת להתחקות אחר סיוע של אנשי ממשל אובמה לאיראן, תוך כדי הפרת חוקים אמריקאיים או בינלאומיים, כדי למצוא גופים נוספים לתבוע כגון בנקים.

ב-6 ביוני 2019 שודר בתוכנית הטלוויזיה "עובדה" תחקיר על פעילותה של בלאק קיוב. לקראת שידור התחקיר הגישה החברה לבית משפט בלונדון תביעת לשון הרע נגד "עובדה", על סך 15 מיליון ליש"ט, אך בנובמבר 2020 החברה משכה את התביעה וחויבה לשלם ל"עובדה" הוצאות משפט בסך 350 אלף ליש"ט.

דירקטוריון יועצים בינלאומי
--------------------------

* מאיר דגן - ראש המוסד לשעבר, כיהן כנשיא הכבוד של החברה.
* אפרים הלוי - ראש המוסד לשעבר. כיהן כיו"ר המועצה לביטחון לאומי והמרכז ללימודים אסטרטגיים באוניברסיטה העברית.
* יוחנן דנינו - מפכ"ל משטרת ישראל לשעבר, כיהן כיו"ר מגדל ביטוח.
* אלוף גיורא איילנד - לשעבר ראש המועצה לביטחון לאומי (מל"ל), כיהן כראש אגף המבצעים ואגף התכנון בצה"ל.
* רוברט אמאי - בכיר לשעבר ב-SFO (משרד ההונאה החמורה בבריטניה).
* פרופ' אשר טישלר - נשיא המסלול האקדמי המכללה למינהל.
* תת-אלוף מתי לשם - קיבל בשנת 1997 פרס ביטחון ישראל.
* פול ריינרס - שותף לשעבר ב-Price Waterhouse ומחבר GARP (Generally Accepted Risk Principles).
* איתיאל מעיין - חבר בפאנל ייעוץ לקוחות של חברת מיקרוסופט.
* גולן מלכה - לשעבר סגן נשיא שיווק ופיתוח עסקי של "נייס מערכות".

קישורים חיצוניים
----------------

* 

* אתר האינטרנט הרשמי של בלאק קיוב
* אפרת פרץ, ‏מיהם החוקרים הצעירים ששכר נוחי דנקנר נגד מוטי בן-משה?, באתר גלובס, 28 בינואר 2014
* יהודה שוחט, ריגול בע"מ, באתר ידיעות אחרונות, אורכב בארכיון האינטרנט, ‏29 בינואר 2014
* אתר למנויים בלבד "פייננשל טיימס": בלאק קיוב הישראלית - מודיעין עסקי מזן חדש, באתר TheMarker‏, 26 במרץ 2015
* יוסי לוי, הצד האפל של עולם העסקים: מי זו חברת בלאק קיוב?, באתר nana10‏, 6 באפריל 2016
* גולן חזני, חברת הריגול העסקי הישראלית בלק קיוב מעורבת בחשיפת פרשת שוחד באיטליה, באתר כלכליסט, 15 באפריל 2016
* יובל הירשהורן, בסוד העניינים: הצצה ראשונה לחברה הישראלית שמסקרנת את העולם, באתר "פורבס ישראל", 1 בינואר 2017
* הדס מגן, ‏בלאק פריידי, באתר גלובס, 23 במרץ 2017
* גולן חזני, הסדר פשרה: יורשי מוטי זיסר ישלמו לבנק הפועלים 95 מיליון שקל, באתר כלכליסט, 14 בפברואר 2018
* אתר למנויים בלבד חיים לוינסון, הגר שיזף, תחקיר "הארץ" חושף את המטרה האמיתית של מעקב בלאק קיוב הישראלית אחר בכירי ממשל אובמה, באתר הארץ, 26 באוקטובר 2018
* גולן חזני, "בלאק קיוב חשפה בגרמניה נכסים מוסתרים של אליעזר פישמן בעשרות מיליוני יורו", באתר כלכליסט, 29 באפריל 2019
* אתר למנויים בלבד נדן פלדמן, מגזין TheMarker | השב"כ הפרטי של האלפיון העליון נחשף: "מטפלים בסכסוכים עם הרבה מאוד לכלוך - האזנות, ריגול, סחיטה וחטיפות", באתר TheMarker‏, 12 ביוני 2019
* מקומות 30-21: מיצחק תשובה ועד יובל לנדנשפט, באתר כלכליסט, 24 בספטמבר 2019

הערות שוליים
------------

1. ↑  אתר למנויים בלבד Robert Mendick, ‏Inside the shadowy world of the ‘private Mossad’, The Telegraph, 21 March 2024
2. ↑  Black Cube | Creative Intelligence | BlackCube, www.blackcube.com
3. 1 2 3 4 5 6 7  יובל הירשהורן, בסוד העניינים: הצצה ראשונה לחברה הישראלית שמסקרנת את העולם, באתר פורבס ישראל, ‏1 בינואר 2017
4. ↑  אתר למנויים בלבד שוקי שדה, בלאק קיוב הישראלית עשויה לסייע לארגנטינה להימלט מתשלום חוב ענק, באתר TheMarker‏, 6 באוגוסט 2014
5. ↑  אתר למנויים בלבד גור מגידו, דן זורלא, שלו חוליו ועמרי לביא, באתר TheMarker‏, 3 בספטמבר 2018
6. 1 2  Liz Bolshaw, "A new breed of commercial intelligence company" "The Financial Times" 26 March 2015
7. ↑  הצד האפל של עולם העסקים: מי זו חברת בלאק קיוב? (ארכיון)
8. 1 2 3  דנקנר, רמי לוי ושות': "האקדחים המעשנים" של בלאק קיוב - גלובס, באתר Globes
9. ↑  אתר למנויים בלבד גור מגידו, דן זורלא, שלו חוליו ועמרי לביא, באתר TheMarker‏, 3 בספטמבר 2018
10. ↑  שדה, שוקי (2014-08-06). "בלאק קיוב הישראלית עשויה לסייע לארגנטינה להימלט מתשלום חוב ענק". *TheMarker*. נבדק ב-2016-04-24.
11. 1 2  אפרת פרץ, ‏מיהם החוקרים הצעירים ששכר נוחי דנקנר נגד מוטי בן-משה?, באתר גלובס, 28 בינואר 2014
12. ↑  גולן חזני, חברת הריגול העסקי הישראלית בלק קיוב מעורבת בחשיפת פרשת שוחד באיטליה, באתר כלכליסט, 15 באפריל 2016
13. 1 2  סוכנים התחזו וחשפו שחיתות: הנפט במקסיקו והקשר הישראלי, באתר ynet, 16 באוקטובר 2019
14. 1 2  גולן חזני, "בלאק קיוב חשפה בגרמניה נכסים מוסתרים של אליעזר פישמן בעשרות מיליוני יורו", באתר כלכליסט, 29 באפריל 2019
15. 1 2  אלה לוי-וינריב, ‏יורשי זיסר ישלמו 95 מ' ש' לבנק הפועלים במסגרת הסדר פשרה, באתר גלובס, 14 בפברואר 2018
16. ↑  יואב בורנשטיין, כשאמות יגידו: 'איזה מסכן. כמה נדל"ן היה לו, הוא היה יכול להיות הכי עשיר', באתר כלכליסט, 24 באוקטובר 2012
17. ↑  Business Desk "Robert and Vincent Tchenguiz arrested in Iceland probe" "BBC" 10 March 2011
18. ↑  The Serious Fraud Office and Vincent Tchenguiz announce settlement of civil claims, Serious Fraud Office, ‏2014-07-25
19. 1 2  אתר למנויים בלבד גור מגידו, יעד לחקירה - וגם לקוחה: המדינה שכרה את בלאק קיוב ונתנה לה לעבוד מבסיס של צה״ל, באתר הארץ, 22 באוגוסט 2019
20. ↑  אפרת פרץ, ‏דנקנר: לגבות עדות פלסמיקר למעורבות בן משה בהלבנת הון, באתר גלובס, 13 במרץ 2014
21. ↑  בקשה לייצוגית ב-300 מ' ש' נגד טרה, באתר גלובס, 1 במאי 2014
22. ↑  שדה, שוקי (2014-08-06). "בלאק קיוב הישראלית עשויה לסייע לארגנטינה להימלט מתשלום חוב ענק". *TheMarker*. נבדק ב-2016-04-24.
23. ↑  גביזון, יורם. "טיול האופניים שעלול לעלות לאבן קיסר 232 מיליון שקל". *TheMarker*. נבדק ב-2017-01-09.
24. ↑  אלה לוי-וינריב, ‏אבן קיסר תשלם לכפר גלעדי פיצוי של יותר מ-50 מיליון שקל, באתר גלובס, 17 בינואר 2018
25. ↑  "שני ישראלים נעצרו ברומניה ל-30 יום - בחשד לריגול". *TheMarker*. 2016-04-06. נבדק ב-2016-04-24.
26. 1 2  דנקנר, רמי לוי ושות': "האקדחים המעשנים" של בלאק קיוב - גלובס, באתר Globes
27. ↑  אתר למנויים בלבד גור מגידו, מנכ"ל בלאק קיוב: "ראש המוסד לשעבר אמר שנפעל כחוליה של המודיעין הרומני", באתר TheMarker‏, 20 באוקטובר 2020
28. ↑  גולן חזני, חברת הריגול העסקי הישראלית בלק קיוב מעורבת בחשיפת פרשת שוחד באיטליה, באתר כלכליסט, 15 באפריל 2016
29. ↑  AmTrust ritira la denuncia contro il broker Somma-AssiTv scrive, AmTrust ritira la denuncia contro l’ex broker Somma, Il Broker, ‏2016-07-20
30. ↑  Assinews, Pace da 60 milioni tra AmTrust e il broker Somma Assinews.it, ‏2016-07-22 (באיטלקית)
31. ↑  דברת-מזריץ, עדי (2016-07-18). "רמי לוי משיב מלחמה: "אייל רביד הורשע במספר עבירות בנייה ושילם כופר מס"". *TheMarker*. נבדק ב-2016-08-15.
32. ↑  דברת-מזריץ, עדי (2016-05-05). "קרב בצמרת שוק המזון: רמי לוי תובע את אייל רביד מוויקטורי". *TheMarker*. נבדק ב-2016-08-15.
33. ↑  דברת-מזריץ, עדי; גביזון, יורם (2016-05-02). ""איך קרענו את האמא של רמי לוי": האזינו להקלטות". *TheMarker*. נבדק ב-2016-08-15.
34. 1 2  הדס מגן, ‏דנקנר, זיסר, רמי לוי ושות': "האקדחים המעשנים" של בלאק קיוב, באתר גלובס, 26 במרץ 2017
35. 1 2 3  ליאור גוטמן, העליון אישר את הפשרה: עבודות חשמול הרכבת יפוצלו בין אפקון, אלסטום ו-SEMI הספרדית, באתר כלכליסט, 11 בינואר 2018
36. ↑  ליאור גוטמן, פשרה במכרז החשמול של רכבת ישראל: העבודה תחולק בין 3 חברות, באתר כלכליסט, 10 ביולי 2017
37. ↑  "מרק קונה את סיקאם הישראלית שמפתחת תרופות חדשניות לסרטן ב-95 מיליון דולר". *TheMarker*. נבדק ב-2017-03-07.
38. ↑  קרן מרציאנו, ‏האם מוטי זיסר הבריח נכסים לילדיו? "בנו דוד הוא הבעלים", באתר ‏מאקו‏, 22 במאי 2017
39. ↑  אתר למנויים בלבד מיכאל רוכוורגר, חצי שנה לאחר מותו של מוטי זיסר: בנק הפועלים רוצה להשתלט של הנדל"ן של הבן שלו, באתר TheMarker‏, 29 בנובמבר 2016
40. ↑  גולן חזני, הסדר פשרה: יורשי מוטי זיסר ישלמו לבנק הפועלים 95 מיליון שקל, באתר כלכליסט, 14 בפברואר 2018
41. ↑  עמרי ברק -ישן, ‏אהוד ברק תיווך בין ויינסטין ל"מרגלים", באתר ‏מאקו‏, 7 בנובמבר 2017
42. ↑  La trampa española al abogado de Panamá que "paga a los jueces", ELMUNDO, ‏2019-02-01 (בספרדית)
43. ↑  בלאק קיוב חשפה פרשת שחיתות במערכת המשפט בפנמה, באתר כלכליסט, 30 בינואר 2019
44. ↑  â€˜Yo pago a jueces todos los dÃ­asâ€™: Janio Lescure, La Prensa (בספרדית)
45. ↑  אדוה דדון - ישן, ‏כך קטר הכפישה חברת סייבר ישראלית, באתר ‏מאקו‏, 9 בפברואר 2019
46. ↑  The Spy – Darknet Diaries, darknetdiaries.com (באנגלית)
47. ↑  אתר למנויים בלבד גור מגידו, הנאמן: פישמן מסתיר נכסים בגרמניה בשווי עשרות מיליוני יורו, באתר TheMarker‏, 29 באפריל 2019
48. ↑  Whelan, Robbie (2019-10-11). "Secret Recordings Describe Extensive Bribery at Mexico's Pemex". *Wall Street Journal* (באנגלית אמריקאית). ISSN 0099-9660. נבדק ב-2019-10-20.
49. ↑  Fortson, Danny. "Beny Steinmetz gets rough over Guinea deal" (באנגלית). ISSN 0140-0460. נבדק ב-2020-11-02.
50. ↑  "Mining Billionaire Gets Help From Ex-Spies in Bitter Legal Fight". *Bloomberg.com* (באנגלית). 2020-05-22. נבדק ב-2020-11-02.
51. ↑  Sophie Shulman, Israeli Billionaire Hires Black Cube to Spy on Former Partner Company Vale, CTECH - www.calcalistech.com, ‏2020-05-24
52. ↑  יובל בגנו, אריק בנדר, ‏אסון הזפת בחופים: הציבור נקרא להגיש עזרה; כך נראה מוקד הזיהום, באתר מעריב אונליין, 20 בפברואר 2021
53. ↑  הדס מגן, ‏דנקנר, זיסר, רמי לוי ושות': "האקדחים המעשנים" של בלאק קיוב, באתר גלובס, 26 במרץ 2017
54. ↑  ליאור גוטמן, הערכות: הרכבת תיאלץ לשלב את אלסטום במכרז החשמול, באתר כלכליסט, 26 באוקטובר 2016
55. ↑  אתר למנויים בלבד עובדת בכירה בקיימברידג׳ אנליטיקה: ״בלאק קיוב אינה החברה שאיתה עבדנו״, באתר TheMarker‏, 17 באפריל 2018
56. ↑  Wong, Julia Carrie (2018-05-16). "Cambridge Analytica whistleblower appears before Senate – as it happened". *The Guardian* (באנגלית בריטית). ISSN 0261-3077. נבדק ב-2019-03-12.
57. ↑  Hern, Alex (2018-06-06). "Alexander Nix blames 'global liberal media' for Cambridge Analytica collapse – as it happened". *The Guardian* (באנגלית בריטית). ISSN 0261-3077. נבדק ב-2019-03-12.
58. ↑  עמרי ברק -ישן, ‏"בלאק קיוב ריגלה אחר אנשי אובמה", באתר ‏מאקו‏, 7 במאי 2018
59. ↑  אתר למנויים בלבד חיים לוינסון, הגר שיזף, זו היתה המטרה האמתית של מעקב בלאק קיוב אחר בכירי ממשל אובמה, באתר הארץ, 26 באוקטובר 2018
60. ↑  אילנה דיין שחר אלתרמן שרית מגן עובדה, ‏תיק בלק קיוב נפתח, באתר ‏מאקו‏, 6 ביוני 2019
61. ↑  ענת ביין-לובוביץ', ‏על מה תובעת חברת בלאק קיוב את עובדה בביהמ"ש באנגליה, באתר גלובס, 6 ביוני 2019
62. ↑  "בלאק קיוב" חויבה לשלם כמיליון וחצי שקלים לתכנית "עובדה", באתר וואלה!‏, 26 בנובמבר 2020
63. 1 2 3 4 5 6  Advisory Board | Black Cube, www.blackcube.com
64. ↑  דנקנר, רמי לוי ושות': "האקדחים המעשנים" של בלאק קיוב - גלובס, באתר Globes
65. ↑  רונן ברגמן, ראש המוסד לשעבר מצטרף ל"בלאק קיוב", באתר ynet, 11 בנובמבר 2018
66. ↑  יובל אזולאי, ‏מיו"ר מגדל לבלאק-קיוב: הג'וב החדש של המפכ"ל לשעבר דנינו | בלעדי, באתר גלובס, 4 ביולי 2018
67. ↑  Advisory Board | Black Cube, www.blackcube.com (באנגלית)
68. ↑  Black Cube | Creative Intelligence | BlackCube, blackcube.com (באנגלית)
69. ↑  אפרת לכטר, ‏האנשים מאחורי "החיסולים" העסקיים, באתר ‏מאקו‏, 1 בספטמבר 2017
70. ↑  ""פייננשל טיימס": בלאק קיוב הישראלית - מודיעין עסקי מזן חדש". *TheMarker*. 2015-03-26. נבדק ב-2016-04-24.
71. 1 2  הצד האפל של עולם העסקים: מי זו חברת בלאק קיוב?, באתר נענע 10 - Online (ארכיון)
72. ↑  aiHit Ltd, BLACKCUBE - Key People, www.aihitdata.com
73. ↑  NoFarNews - בלאק קיוב: הצד האפל של עולם העסקים, באתר www.nofarnews.com (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16759876v (data)
* VIAF: 308188680
* WorldCat: viaf-308188680

 |